CELEX: 32014R0017
Language: ro
Date: 2014-01-10 00:00:00
Title: Regulamentul de punere în aplicare (UE) nr. 17/2014 al Comisiei din 10 ianuarie 2014 de stabilire a formularului standardizat pentru notificarea unei măsuri speciale în cadrul mecanismului de reacție rapidă împotriva fraudelor în materie de TVA

11.1.2014   
               
               
                  RO
               
               
                  Jurnalul Oficial al Uniunii Europene
               
               
                  L 8/13
               
            
         REGULAMENTUL DE PUNERE ÎN APLICARE (UE) NR. 17/2014 AL COMISIEI
         din 10 ianuarie 2014
         de stabilire a formularului standardizat pentru notificarea unei măsuri speciale în cadrul mecanismului de reacție rapidă împotriva fraudelor în materie de TVA
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 199b alineatul (4),
         întrucât:
         
                     (1)
                  
                  
                     Directiva 2006/112/CE, astfel cum a fost modificată de Directiva 2013/42/UE a Consiliului (2), introduce un mecanism de reacție rapidă pentru combaterea fraudelor în ceea ce privește taxa pe valoarea adăugată (TVA).
                  
               
                     (2)
                  
                  
                     Mecanismul de reacție rapidă permite statelor membre să notifice adoptarea unei măsuri speciale ca derogare de la regula generală prevăzută de Directiva 2006/112/CE în ceea ce privește persoana obligată la plata TVA. Măsura respectivă constă în aplicarea taxării inverse în scopul combaterii formelor neprevăzute și masive de fraudă care ar putea duce la pierderi financiare considerabile și ireparabile.
                  
               
                     (3)
                  
                  
                     Pentru a se facilita prelucrarea notificării măsurilor speciale bazate pe mecanismul de reacție rapidă, ar trebui adoptat un formular de notificare standardizat, care să descrie și să structureze informațiile pe care trebuie să le furnizeze statul membru care emite notificarea.
                  
               
                     (4)
                  
                  
                     În vederea scurtării și raționalizării procedurii de notificare, aceste formulare ar trebui transmise electronic Comisiei.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru cooperare administrativă,
                  
               ADOPTĂ PREZENTUL REGULAMENT:
         
            Articolul 1
            
               (1)   Statele membre utilizează formularul standardizat din anexa la prezentul regulament pentru a notifica Comisiei adoptarea unei măsuri speciale bazate pe mecanismul de reacție rapidă prevăzute la articolul 199b din Directiva 2006/112/CE.
            
            
               (2)   Notificarea menționată la alineatul (1) se transmite prin mijloace electronice la o adresă de e-mail creată în acest scop și comunicată de Comisie Comitetului permanent pentru cooperare administrativă.
            
         
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 ianuarie 2014.
            
               
                  Pentru Comisie
               
               
                  Președintele
               
               José Manuel BARROSO
            
         
         
            (1)  JO L 347, 11.12.2006, p. 1.
         
            (2)  Directiva 2013/42/UE a Consiliului din 22 iulie 2013 de modificare a Directivei 2006/112/CE privind sistemul comun al taxei pe valoarea adăugată în ceea ce privește un mecanism de reacție rapidă împotriva fraudelor în materie de TVA (JO L 201, 26.7.2013, p. 1).
      
      
         
            ANEXĂ
            
               
            Textul imaginii
            
               Mecanismul de reacție rapidă (MRR) (1)
               FORMULAR DE NOTIFICARE
               1. Statul membru care emite notificarea
               Numele statului membru:
               2. Sectorul vizat (sectoarele vizate)
               Sectorul (sectoarele) în cauză:
               Descrierea bunurilor sau a serviciilor pentru care este notificată o măsură specială bazată pe MRR (2):
               3. Fraudele în materie de TVA constatate deja în sectorul (sectoarele) pentru care se face notificarea (dacă este vorba despre mai multe sectoare, vă rugăm să furnizați răspunsuri separate pentru fiecare dintre sectoarele în cauză)
               Descrierea tipului și a caracteristicilor fraudei [inclusiv numărul persoanelor suspectate a fi comis frauda (sau o estimare a acestuia)] (3):
               Data la care (sau perioada în care) a fost constatat primul caz de fraudă în acest sector (3):
               Pierderile de TVA efective sau estimate suferite pe parcursul ultimelor trei luni [în (sau convertite în) milioane EUR] (3):
               Pierderile de TVA efective sau estimate suferite pe parcursul ultimului an calendaristic [în (sau convertite în) milioane EUR] (3):
               Pierderile de TVA efective sau estimate suferite pe parcursul anului anterior ultimului an calendaristic [în (sau convertite în) milioane EUR] (3):
               Cea mai recentă cifră disponibilă referitoare la totalul încasărilor din TVA anuale nete la nivel național:
               4. Evoluțiile viitoare preconizate în ceea ce privește fraudele în sectorul pentru care se face notificarea (dacă este vorba despre mai multe sectoare, vă rugăm să furnizați răspunsuri separate pentru fiecare dintre sectoarele în cauză)
               Descrierea tipului și a caracteristicilor riscului de fraudă:
               Evaluarea statului membru privind modul în care va evolua frauda și orice dovadă în sprijinul concluziei respective:
               Estimarea potențialelor pierderi anuale [în (sau convertite în) milioane EUR]:
               (1) A se vedea articolul 199b din Directiva 2006/112/CE.
               (2) Pentru bunuri, se poate utiliza clasificarea din Nomenclatura combinată.
               (3) A nu se completa dacă încă nu au fost înregistrate pierderi de TVA. Detalii privind evoluțiile viitoare trebuie indicate la rubrica 4.
            
            
               
            Textul imaginii
            
               5. Scurtă descriere a caracterului urgent (de exemplu, motivele pentru care nu pot fi utilizate alte mijloace – măsuri antifraudă convenționale, o derogare în conformitate cu articolul 395 din Directiva 2006/112/CE care nu implică notificarea în conformitate cu articolul 199b din directiva respectivă, orice inițiativă legislativă… – pentru combaterea fraudei descrise sau a riscului de fraudă)
               6. Descrieți pe scurt, dacă este cazul, orice măsuri însoțitoare pe care intenționați să le luați
               7. alte comentarii sau informații
               8. Persoana care notifică măsura specială MRR pentru statul membru în cauză
               Numele persoanei care semnează notificarea:
               Funcția persoanei care semnează notificarea:
               Semnătura:
               Data (1):
               (1) Data la care se transmite notificarea electronică menționată la articolul 1 alineatul (2) din prezentul regulament.